จีนหั่นภาษีนำเข้ากว่าพันรายการ ลดภาระผู้บริโภค 2.8 แสนลบ.
จีนหั่นภาษีนำเข้ากว่าพันรายการ ลดภาระผู้บริโภค 2.8 แสนลบ.
27 ก.ย. 2561

ผู้สื่อข่าวรายงาน (26 ก.ย. 61) ว่า จีนจะปรับลดภาษีนำเข้าสินค้า 1,585 รายการ โดยจะมีผลบังคับใช้ตั้งแต่วันที่ 1 พ.ย.นี้ เพื่อตอบสนองต่อการยกระดับในภาคอุตสาหกรรม รวมทั้งลดต้นทุนของบริษัท และตอบสนองต่อความต้องการภายในประเทศ
สำนักข่าวซินหัวรายงาน แถลงการณ์ภายหลังการประชุมคณะรัฐมนตรีจีน ซึ่งมีนายหลี่ เค่อเฉียง นายกรัฐมนตรีจีน เป็นประธานระบุว่า นโยบายใหม่นี้จะเป็นส่วนเพิ่มเติมของการปรับลดภาษีที่จีนได้นำมาใช้ในปีนี้ และจะช่วยลดค่าใช้จ่ายในภาคบริษัทและผู้บริโภคได้ประมาณ 6 หมื่นล้านหยวน หรือประมาณ 8.7 พันล้านดอลลาร์ (ประมาณ 280,000 ล้านบาท) (1 ดอลลาร์สหรับฯ เท่ากับ 32.4526 บาท)
ทั้งนี้ จีนจะเก็บภาษีนำเข้าที่ 7.5% ซึ่งลดลงจากระดับ 9.8% ของปี 2560 โดยอัตราภาษีเฉลี่ยอุปกรณ์ไฟฟ้าและจักรกล เช่น เครื่องจักรสำหรับการก่อสร้าง ซึ่งเป็นที่ต้องการอย่างมากนั้น จะถูกปรับลดลงมาอยู่ที่ระดับ 8.8% จากระดับ 12.2%
สำหรับสิ่งทอและวัสดุก่อสร้างนั้น อัตราภาษีเฉลี่ยจะถูกปรับลดลงเหลือ 8.4% จากระดับ 11.5% ส่วนภาษีผลิตภัณฑ์จากธรรมชาติและสินค้าขั้นปฐมภูมิ จะถูกปรับลดลงเหลือ 5.4% จากระดับเดิมที่ 6.6%
 